(ถ.ปั้น)

เคยมาทานร้าน Printa ครั้งนึงเมื่อซักพักมาแล้ว ก็ติดใจในความสบายๆ ของคาเฟ่ และรสชาติอาหารที่อร่อยลงตัว พอวงในมีดีลเซ็ตอาหารของร้านนี้อีก เราก็ไม่รอช้าเพราะอยากมาร้านนี้ซ้ำอีกค่ะ


((( การเดินทาง )))

ร้านตั้งอยู่ในซอยเล็กๆ บน ถ.ปั้น นะคะ เนื่องจากเราไปทานที่ร้านนี้ในวันหยุดสุปสัปดาห์ ก็สามารถจอดรถได้ริมถนนปั้นค่ะ ร้านจะอยู่ในซอยเล็กๆ ที่อยู่ใกล้ไปทางฝั่งวัดแขก จะมีป้ายชื่อร้านอยู่หน้าซอย ตัวร้านอยู่ติดกับ Mile Map Hostel


((( บรรยากาศ )))

ชอบบรรยากาศร้านนี้ค่ะ คาเฟ่สีขาวสะอาดตา ตกแต่งง่ายๆ แต่ดูดี ร้านไม่ใหญ่มาก มีแว่นตายี่ห้อ Glazziq ขายด้วย ก็ได้ทั้งชิม ทั้งช้อป เลยค่ะ


((( การบริการ )))

เป็นแบบ semi self-service นะคะ คือเราต้องไปสั่งอาหารที่แคชเชียร์ก่อนนะคะ จ่ายเงินเสร็จสรรพ ก็มานั่งรอที่โต๊ะ และทางร้านจะนำอาหารมาเสิร์ฟให้ที่โต๊ะค่ะ


((( อาหาร )))

มีเมนูให้เลือกหลากหลายนะคะ ทั้งอาหารเช้า แซนด์วิช เมนูข้าว จานพาสต้า และสลัด นอกจากนี้ก็ยังมีสารพัดเครื่องดื่ม ทั้งชา กาแฟ และเครื่องดื่มโซดา


((( ดีลวงใน )))

สำหรับตอนนี้วงในมีดีลสำหรับร้านนี้ถึงสองดีลด้วยกันค่ะ สามารถซื้อได้จนถึงสิ้นเดือน มิ.ย. นี้ค่ะ
- Set Omu Rice ปูจัมโบ้กระเทียม กับ สลัดแซลมอนอิคุระ จาก 600 บาท เหลือ 490 บาท 
- Set สปาเก็ตตี้คาโบนารา กับ สลัดปูซอสหลุยส์ จาก 500 บาท เหลือ 390 บาท 

และก่อนหน้านี้มีสองดีล ที่เราได้ซื้อไปลองค่ะ
- Set Omu Rice กะเพรากรอบปูจัมโบ้ กับ สลัดปูซอสหลุยส์ จาก 600 บาท เหลือ 490 บาท 
- Set ข้าวหน้าหมูมิโสะ กับ สลัดปูซอสหลุยส์ จาก 470 บาท เหลือ 390 บาท 


((( เมนูที่ลอง )))

ได้ลองดีลจากวงในทั้งหมด 4 เซ็ต ก็รวมเป็นอาหาร 6 จาน 

1. Omu Rice กะเพรากรอบปูจัมโบ้ (320 B) - ข้าวหน้าไข่ข้น กับกะเพราปู ข้าวที่ร้านอร่อยนะคะ ทางร้านใช้ข้าวนุ่ม หุงมากำลังอร่อย ไข่ข้นก็ข้นกำลังดี ไม่สุกเกินไป ไม่เหลว ไม่ดิบจนเกินไป ผัดกะเพราปูรสชาติดีเลยค่ะ ไม่จัดจ้านมากนัก แต่ก็กลมกล่อม เค็ม-หวาน เผ็ดนิดๆ ปูก็ให้มาเป็นก้อนๆ ปูสดอร่อยค่ะ

2. Omu Rice ปูจัมโบ้กระเทียม (320 B) - ข้าวหน้าไข่ข้น กับปูกระเทียม สำหรับจานนี้มีข้อติอยู่นิดเดียวค่ะ คือทางร้านโรยกระเทียมเจียวมาเยอะมากกกเกินไปค่ะ และกระเทียมเจียวบางส่วนมีรสขม ก็ทำให้ปูกระเทียมมีรสขมปะแล่มนิดๆ ตอนทานก็ต้องเขี่ยกระเทียมออกบ้างค่ะ ชอบที่เนื้อปูสดอร่อยนะคะ ถ้ากระเทียมเจียวน้อยลงกว่านี้น่าจะดีกว่าค่ะ

3. ข้าวหน้าหมูมิโสะ (190 B) - สำหรับเมนูนี้เป็นข้าวหน้าหมูมิโสะ กิมจิ ไข่ออนเซ็น และกะหล่ำปลีฝอย มีโรยหน้ามาด้วยสาหร่ายฝอยด้วยค่ะ ก่อนทานเราก็เต๊าะไข่แดง และคลุกๆ ให้เข้ากัน หมูหั่นมาชิ้นบางๆ หลายชิ้นมากๆ หมักมิโสะมารสชาติจัดจ้านกำลังดีค่ะ กิมจิรสเปรี้ยวนิดๆ ช่วยตัดรส ทานด้วยกันแล้วก็อร่อยดีค่ะ

4. สปาเก็ตตี้คาโบนารา (220 B) - ชอบการเสิร์ฟจานนี้มากเลยค่ะ เส้นสปาโปะมาด้วยเบค่อนทอดและไข่ออนเซ็น เส้นสปาสุกกำลังดีนะคะ ไม่แข็งและไม่นิ่มจนเกินไป ที่ถูกใจมากๆ คือเบค่อนค่ะ ชิ้นหนาๆ รสเค็มนิดๆ ทอดมากรอบนิดๆ แต่ไม่กรอบจนแข็ง ตัวไข่ก็เยิ้มๆ เลยค่ะ แต่จานนี้รสชาติโดยรวมจะอ่อนไปซักหน่อย อาจจะต้องเหยาะเกลือและพริกไทยเพิ่มค่ะ

5. สลัดแซลมอนอิคุระ (280 B) - สลัดชามใหญ่เลยค่ะ แต่งจานมาสวยดีค่ะ ผักเขียวๆ ล้อมรอบด้วยมะเขือเทศหั่นครึ่งสีแดง โปะด้านบนด้วยสมรรมควันและไข่สมรสีส้มแป๊ดๆ จานนี้สีสวยตัดกันฉึบฉับ สำหรับน้ำสลัดจะเป็นแบบใสรสเปรี้ยวสดชื่น สมรรมควันไม่เค็มมากจนเกินไป แต่ไข่ปลาสมรแอบเค็มเกินไปนิด รวมๆ แล้วก็เข้ากันดี อร่อยดีค่ะ

6. สลัดปูซอสหลุยส์ (280 B) - ชอบสลัดเมนูนี้มากเลยค่ะ ใส่ผักมาหลายชนิด ผักสดกรอบ มีทั้งผักเขียว
 แรดิชสีขาวแดง มะเขือเทศสีแดง น้ำสลัดข้นๆ มีปูและเบค่อนทอดคลุกเคล้ามาทั่วๆ ทานทุกอย่างพร้อมกันอร่อยเข้ากันดีค่ะ ปูชิ้นใหญ่สดอร่อย เบค่อนทอดชิ้นหนาๆ ออกรสเค็มนิดๆ ทานเพลินๆ ดีมากค่ะสลัดจานนี้

7. Lychee Rose Italian Soda (85 B) - สำหรับดีลอาหาร ไม่รวมเครื่องดื่มนะคะ ลองสั่งแก้วนี้เป็นลิ้นจี่-กุหลาบโซดา สีสวยหวาน รสชาติก็เปรี้ยวนิดๆ หวานๆ ก็ดื่มได้สดชื่นดีค่ะ

8. น้ำแร่ (20 B) - น้ำแร่ขวดละ 20 B น้ำแข็งฟรีค่ะ


((( สรุปสั้นๆ )))

ชอบร้านนี้ค่ะ คาเฟ่นั่งสบายๆ อาหารมีให้เลือกหลากหลาย เสียดายอยู่ไกลบ้านค่ะ ไม่งั้นคงได้ไปบ่อยๆ
